Meg ja Zip treenaavat: Irlannin matkaa ja kiireistä tokoa
Irlannin matkaa ja kiireistä tokoa
Terkkuja Irlannista! Olimme siellä viikon lomalla ja kiertelimme autolla ystävien kanssa ihania puutarhoja, pikkukyliä ja B&B-majoituksia. Ilmat olivat vaihtelevia, mutta kertaakaan emme kastuneet... Kiitos Sirkalle ja Maikulle koirien hoidosta matkan aikana! Ilman teitä ei olisi päästy mihinkään. Megin kanssa olen vähän ehtinyt treenata tokoa ja Pete myös agia. Työt vain "haittaavat" nyt kovasti harrastamista. Tokossa Meg on ollut aivan villi! Heti tulopäivänä lauantaina ehdin vielä illalla harjoitella ruutua ja kaukoja. Ruutuun meni ihan kauheaa vauhtia, suoraan vasemman takamerkin taakse ja seisoi siellä kyyryssä silmät pyörien päässä. Kun alkoi naurattaa, tuli sieltä pois, nappasi takista ohimennessään kiertäessään minua ympäri ja sinkosi uudelleen takamerkille. Vein sitten markkerin ruutuun, jolloin alkoi taas ajatella jotain. Nyt on joka päivä tehty ruutua pihalla ja yhden kerran kentällä ja nyt muistaa taas. Sunnuntaina oltiin Purinalla Helsingin Seudun piirinmestaruuskisoissa, jotka BAT järjesti. Pete oli BATin voittoisassa joukkueessa Megulan kanssa (mukana myös Christa ja VIP, Janne ja Rölli sekä Janne ja Emmi). Viimeinen rima putosi, muuten ihan mahtava rata. Toisessa yksilökisassa (hyppy) oli seitsemäs oikein hyvällä radalla, hävisi voittajalle 1,5 sekuntia, kun tupeloi käskytyksissä. Eilen maanantaina tein ruudun lisäksi noutoa, missä kilisytti ruotsalaismetallia. Harjoittelin sitten vain sivulletuloja kapulan kanssa, kun niissä se tuppaa menemään selän taakse ja ensiksi kiertää liian ison lenkin tullessaan sivulle. Nyt käännyin aina poispäin koirasta eli joutui tulemaan kylkeäni kohti. Teki tosi hyvin eikä kilissyt, kun joutui keskittymään päästäkseen sivulle nopeasti. Tänään Meg oli Peten kanssa treenaamassa agilitya hallilla ja lisäksi tekivät tunnin lenkin. Sen jälkeen tein myöhään kotona ruutua (hyvä!), kaukoja aika läheltä (hyvä!), tunnaria (liian innoissaan, ei haistellut kunnolla vaan höhelsi) ja lopuksi pysähdyksiä kiertoleikissä (hyvä!). Kaukoissa on muuten tehnyt niin hyvät ekat siirtymiset, että on ollut pakko palkita joka kerta niistä enkä ole siis päässyt muuten puusta pitkään. Kivaa, kun koira oli noin reipas vielä agilityn ja pitkän lenkin jälkeen!